เท6หมื่นล.อุ้มคนจน
โพสต์ทูเดย์ &#8212; กอร์ปศักดิ์ชี้รัฐบาลต้องใช้เงิน 6 หมื่นล้านประกันพืชผลคนจน
26 ก.ย. 2552

โพสต์ทูเดย์ — กอร์ปศักดิ์ชี้รัฐบาลต้องใช้เงิน 6 หมื่นล้านประกันพืชผลคนจน
นายกอร์ปศักดิ์ สภาวสุ รองนายกรัฐมนตรี เปิดเผยในงานสัมมนาประจำปี 2552 ของสภาที่ปรึกษาเศรษฐกิจและสังคมแห่งชาติ เรื่องปฏิรูปสังคมไทยให้เข้มแข็งได้อย่างไร ว่า รัฐบาลจะใช้งบประมาณอุดหนุนไม่ต่ำกว่าปีละ 5-6 หมื่นล้านบาท ในการผลักดันโครงการประกันรายได้ให้เกษตรกร ด้วยการรับประกันราคาสินค้าเกษตรล่วงหน้า กำหนดราคาขายให้เกษตรกรไม่ขาดทุนและมีกำไรจากการขายผลผลิต ซึ่งจะมีเกษตรกรที่ได้รับประโยชน์กว่า 10 ล้านครัวเรือน ซึ่งถือว่ามาก แต่ก็ไม่เป็นปัญหา เพราะเมื่อเกษตรกรมีรายได้ มีกำลังซื้อเพิ่มขึ้น รัฐก็จะได้ในส่วนที่เป็นภาษีมูลค่าเพิ่มกลับคืนมา
รองนายกรัฐมนตรี กล่าวว่า ต้องการเห็นรัฐบาลที่จะเข้ามาบริหารประเทศผลักดันเรื่องนี้ต่อเนื่อง ไม่กลับไปใช้ระบบรับจำนำอีก เพราะเป็นภาระงบประมาณสูงและมีปัญหามาก ซึ่งที่ผ่านมาได้รับร้องเรียนจากโกดังบางแห่งว่าไม่มีผลผลิตมาเข้าโกดังตามที่ทำสัญญาไว้ โดยเฉพาะมันสำปะหลังที่ปิดรับจำนำไปตั้งแต่เดือนเม.ย. แต่ยังไม่มีการส่งผลผลิตมาเก็บไว้ที่โกดัง ซึ่งเป็นเรื่องผิดปกติ จึงได้สั่งให้กระทรวงพาณิชย์เข้าไปตรวจสอบ
นอกจากนี้ รัฐบาลยังสนับสนุนงบประมาณปีละไม่ต่ำกว่า 200 ล้านบาท สำหรับเก็บข้อมูลทางการเกษตร เพื่อใช้เป็นฐานข้อมูลอ้างอิงเพื่อกำหนดนโยบายในอนาคต จากปัจจุบันที่ข้อมูลไม่มีความชัดเจน โดยการเก็บข้อมูลใหม่จะต้องสะท้อนความเป็นจริง เพื่อให้กระทรวงพาณิชย์สามารถนำไปใช้พัฒนาการตลาดได้ กระทรวงการคลังและธนาคารแห่งประเทศไทย (ธปท.) สามารถนำไปวิเคราะห์ตัวเลขรายได้ของเกษตรกรได้
“การที่จะทำให้สังคมไทยเข้มแข็งได้ รัฐบาลจะต้องนำเม็ดเงินภาษีของประชาชนไปใช้อย่างเป็นธรรมและเกิดประโยชน์มากที่สุด โดยเฉพาะการใช้งบประมาณมาพัฒนาอุตสาหกรรมหลักของประเทศ อย่างภาคการท่องเที่ยวและภาคการเกษตรที่เป็นรายได้หลักของรัฐบาล” นายกอร์ปศักดิ์ กล่าว
รองนายกรัฐมนตรี กล่าวว่า รัฐบาลต้องกลับไปพิจารณานโยบายการส่งออกว่า ขณะนี้เดินมาถูกทางแล้วหรือไม่ ที่ผ่านมาพบว่ามีหลายประเทศใหญ่ๆ ต้องการมาลงทุนในอุตสาหกรรมหนักในไทย เช่น อุตสาหกรรมเหล็กต้นน้ำ แสดงให้เห็นว่าไทยยังมีศักยภาพในการพัฒนาอุตสาหกรรมดังกล่าวได้ 
ขณะที่อุตสาหกรรมดังกล่าวจะลงทุนในพื้นที่ชายฝั่งทะเล ซึ่งเป็นยุทธศาสตร์สำคัญของภาคท่องเที่ยวไทย ดังนั้นจะต้องพิจารณาให้รอบคอบว่าหากมีการลงทุนไปแล้วจะกระทบภาคท่องเที่ยวหรือไม่
“อุตสาหกรรมเหล็กต้นน้ำต้องระวังการลงทุนในอนาคต เพราะเป็นอุตสาหกรรมที่มีผลกระทบรุนแรง โดยรัฐธรรมนูญก็กำหนดให้ศึกษารอบด้าน ทั้งนี้รัฐบาลได้ให้สำนักงานพัฒนาการเศรษฐกิจและสังคมแห่งชาติไปดูอุตสาหกรรมชายฝั่งทั่วประเทศว่าควรจัดโซนนิงอย่างไรเพื่อไม่ให้มีผลกระทบ โดยเฉพาะกับภาคท่องเที่ยว ซึ่งคาดว่าจะเสร็จภายในสิ้นปี” นายกอร์ปศักดิ์ กล่าว
ด้านนายสถิตย์ ลิ่มพงศ์พันธุ์ ปลัดกระทรวงการคลัง กล่าวว่า ที่ผ่านมาคลังได้ปฏิรูปทางเศรษฐกิจหลายด้าน เพื่อให้ชีวิตความเป็นอยู่ของประชาชนดีขึ้น โดยคลังอยู่ระหว่างการจัดตั้งกองทุนการออมเพื่อการชราภาพ (กอช.) เพื่อดูแลคนเกษียณอายุที่จะเพิ่มมากขึ้นจาก 10% เป็น 20% ในอีก 20 ปีข้างหน้า มีการเดินหน้าเก็บภาษีที่ดินและสิ่งปลูกสร้าง เพื่อสร้างความเป็นธรรมระหว่างคนจนและรวย มีโครงการเช่าที่ดิน 1 ล้านไร่ เพื่อให้คนมีรายได้น้อยมีที่ดินทำกิน และมีการดำเนินการแผนไทยเข้มแข็ง ที่มีโครงการกระตุ้นเศรษฐกิจในทุกด้าน ทั้งการขนส่ง การศึกษา และสาธารณสุข